送襄陽鄭帥唐老
作者：陸游
朝代：宋

paragraphs: 鄭侯骨相非復常，伏犀貫額面正方。
聲名赫奕動天子，家世富貴連椒房。
武能防秋北平道，文合落筆中書堂。
畿西謀帥國大事，當宁久弄黄金章。
一朝丹詔自天下，兩班仰首看騰驤。
鄭侯此行端可羨，繡旗皂纛戈如霜。
三更傳令出玉帳，平旦按陣來毬場。
宿兵萬竈盡貔虎，牧馬千群皆驌驦。
酒酣賦詩幕府和，縱橫健筆誰能當。
雖然鄭侯志意遠，虎視直欲吞北荒。
榆林雁門塞垣紫，孟津砥柱河流黄。
出師有路吾能說，直自襄陽向洛陽。